পুজোর আগে পদ্মার ইলিশ ঢুকছে রাজ্যে, দাম কত হতে পারে?

কলকাতা: দুর্গাপুজোর (Durga Puja 2025) আগে ওপার বাংলার বিশেষ উপহার আসতে চলেছে পশ্চিমবঙ্গে (West Bengali)। বাংলাদেশের (Bangladesh) বাণিজ্য মন্ত্রক ১২০০ মেট্রিক টন ইলিশ (Hilsa) রফতানির অনুমতি দিয়েছে ভারতে। সোমবার থেকেই পেট্রাপোল সীমান্ত পেরিয়ে ইলিশভর্তি ট্রাক রাজ্যে ঢুকতে পারে বলে আশা করা হচ্ছে।

বাংলাদেশে কেজি প্রতি ইলিশের ন্যূনতম রফতানি মূল্য ধার্য হয়েছে ১২.৫ মার্কিন ডলার, অর্থাৎ বাংলাদেশি টাকায় প্রায় ১৫২৫ টাকা। কলকাতার পাইকারি বাজারে এক কেজি ইলিশের দাম দাঁড়াতে পারে প্রায় ১৬০০ টাকা, তবে খুচরো বাজারে তা বেড়ে ২০০০–২২০০ টাকা পর্যন্ত পৌঁছতে পারে।

আরও পড়ুন: কলকাতায় ডেঙ্গির দাপট, নজরদারিতে পুরসভা

তবে এ নিয়ে বাংলাদেশে চলছে বিতর্ক। সেখানকার বাজারে ইলিশের দাম এতটাই চড়া যে সাধারণ মানুষের নাগালের বাইরে চলে গেছে। অথচ তুলনায় কম দামে ভারতে ইলিশ পাঠানোয় সামাজিক যোগাযোগ মাধ্যমে সমালোচনা শুরু হয়েছে। অনেকের মতে, দেশের অভাবের বাজারে ইলিশ রফতানি অনুচিত। যদিও বাংলাদেশের মৎস্য ও প্রাণিসম্পদ উপদেষ্টা ফরিদা আখতারের দাবি, এবার তুলনামূলক বেশি দামে এবং অনেক কম পরিমাণ ইলিশ পাঠানো হচ্ছে ভারতে।

প্রসঙ্গত, এ বছর বাংলাদেশে ইলিশ উৎপাদন হয়েছে বিগত কয়েক বছরের মধ্যে সবচেয়ে কম। মৎস্যজীবীরা চরম সংকটে পড়লেও, কূটনৈতিক সৌজন্যের কারণে ভারতের দিকে ইলিশ রফতানি বজায় রাখছে ইউনুস সরকার। এর আগে বাংলাদেশের আম কূটনীতির ধারাবাহিকতায় এবার ইলিশও হয়ে উঠেছে দুই দেশের সম্পর্কের নতুন বার্তা।